b"\n_START_ARTICLE_\nMatja\xc5\xbe Kunaver\n_START_SECTION_\n\xc5\xbdivljenje in delo\n_START_PARAGRAPH_\nMatja\xc5\xbe Kunaver je leta 1978 diplomiral iz kemije na FNT. Med letoma 1979 in 1999 je v podjetju Color v Medvodah bil zaposlen kot vodja raziskovalne enote in razvojno-raziskovalnega sektorja, kjer je med prvimi uporabil inverzno plinsko kromatografijo za karakterizacijo surovin v premazih in interakcij med njimi. Medtem je 1991 magistriral iz kemije na Univerzi v Ljubljani, leta 1998 pa doktoriral na Univerzi v Leedsu._NEWLINE_Od leta 2002 dela na Kemijskem in\xc5\xa1titutu, kjer raziskuje obnovljive vire, kot so les in uteko\xc4\x8dinjen les ter uporabo le-teh za sintezo polimerov. Desetletne izku\xc5\xa1nje pri uteko\xc4\x8dinjanju lesa so 2014 omogo\xc4\x8dile njegovemu raziskovalnemu teamu razvoj in patentiranje novega, \xc5\xa1tirikrat cenej\xc5\xa1ega, postopka za pridobivanje nanoceluloze.  _NEWLINE_Je avtor 148 razli\xc4\x8dnih znanstvenih prispevkov, med njimi 37 \xc4\x8dlankov v publikacijah, indeksiranih v SCI. Je \xc4\x8dlan uredni\xc5\xa1kega odbora treh uglednih mednarodnih revij s podro\xc4\x8dja premazov in polimerov in \xc4\x8dlan Sovenskega kemijskega dru\xc5\xa1tva, Slovenskega dru\xc5\xa1tva za materiale, Slovenskega zdru\xc5\xbeenja za barve in Oil & Chemists' Association. Je soavtor 5 patentov in 1 mednarodne patentne prijave in je prejel 3 nagrade za inovacije."